
Taotlus Juhkentali tänav L2 katastriüksuse piiride muutmiseks

1. Asjaolud  ja  menetluse  käik
Narva Linnavolikogu 26.06.2020 otsusega nr 31 kehtestatud "Raudsilla tn 1 maa-ala" detailplaneering näeb ette Joaoru linnaosas Raudsilla tn 1 krundil korterelamute ehitamist.

Samuti liidetakse detailplaneeringu kohaselt reformimata, Juhkentali tänav T2 (51101:001:1369) katastriüksus Narva linna munitsipaalomandis oleva transpordimaa sihtotstarbega katastriüksusega Juhkentali tänav L2 (51101:001:0544).
Reformimata Juhkentali tänav T2 (51101:001:1369) katastriüksusel asub ehitis (garaaž, EHR kood 121396673), mille püstitamise alus on teadmata. Nii ehitis, kui ka piirnev Juhkentali tn 14 (51101:007:0069) kinnisasi kuuluvad osaühingule VK Headus (10548839).

Vastavalt detailplaneeringu seletuskirja punktile 2.4 "Juhkentali tänav L2 transpordimaa krundiga on planeeritud liita selle lõunaküljel olev 45 m² suurune reformimata riigimaa ala ning moodustada tee ja tänava maa krunt POS 1 suurusega 818 m².".

Detailplaneeringu kehtestamise otsuse kohaselt "Avalikul arutelul otsustati vastavaid asjaolusid täpsustada eraldi koosolekul, kus lepiti kokku Juhkentali tn 14 kinnistul reformimata riigimaal asuva mitteelukondliku hoone (ETAK ID: 6117566) omanikuga likvideerimine vastavalt Raudsilla tn 1 maa-ala planeeringulahendusele, mis peab toimuma hiljemalt kaks kuud peale esimesele Raudsilla tn 1 kinnistule püstitavale ehitisele ehitusloa väljastamist."

Ehitiste püstitamiseks (I etapp) Raudsilla tn 1 kinnistule väljastati ehitusluba Narva Linnavalitsuse 02.03.2022 korraldusega nr 167-k.

13.01.2023 laekus Narva Linnavalitsusele Ehitisregistri kaudu kõnesoleva garaaži (EHR kood 121396673) suhtes Ehitusteatis nr 2311201/00700.  Teatisele on lisatud antud ehitise lammutamiseks 2022 aastal OÜ D-PROJECT & CONSULTING poolt koostatud ehitusprojekt (töö nr 29622).  Ehitusprojekti tellija on garaaži omanik OÜ VK Headus (10548839).

08.02.2023 on Ehitisregistrisse esitatud dokumentide läbivaatamise menetlus nr 345082 lõpetatud ning on ehitisregistri koodiga 121396673 garaaži lammutamiseks väljastatud haldusakt (lubav) 2312996/00596.

Detailplaneeringu lahenduse elluviimiseks saatis Narva Linnavalitsuse Arhitektuuri- ja Linnaplaneerimise Amet Maa-ametile 23.02.2023 kirjaga nr 4.4-17/1105 taotluse läbi vaadata Juhkentali tänav T2 (51101:001:1369) maaüksuse munitsipaliseerimise võimalus liitmise teel Narva linnale kuuluva Juhkentali tänav L2 (51101:001:0544) kinnisasjaga.  Kirjale olid lisatud detailplaneeringu dokumendid ja maakorralduskava (liitmise skeem).

Maa-amet teatas oma 07.03.2023 vastuses (dok.registri nr 4.4-17/1105-1), et kinnisasjale juurdelõike tegemise menetlust takistavad asjaolud puuduvad ja Maa-amet kooskõlastab maakorralduskava.  Katastripidaja on eelnimetatud katastriüksuste piirid üle kontrollinud ja korrigeerinud ning juurdelõike võib Juhkentali tänav L2 katastriüksusele teha kaardimaterjalil.

Menetluse jätkamiseks palub Maa-amet Juhkentali tänav L2 katastriüksuse piiride muutmiseks esitada taotluse ning märkida, kas Narva Linnavalitsus nõustub katastriüksuse piiride muutmisega kaardimaterjalil või soovib juurdelõike kinnisasjaga liitmiseks katastrimõõdistamist.

Kuna katastrimõõdistamise saab tellida tulevikus, kui peaks vajadus tekkima, piisab antud etapil kõnesolevate katastriüksuste liitmisest. Seega, linnavalitsus nõustub Juhkentali tänav L2 katastriüksuse piiride muutmisega kaardimaterjalil.

2. Õiguslikud alused
2.1	Maareformi seaduse § 22 lõike 13 kohaselt kui era-, munitsipaal- või riigi omandis oleva kinnisasjaga piirneval maal ei ole võimalik moodustada iseseisvalt kasutatavat kinnisasja (edaspidi kinnisasjaga liitmiseks sobiv maa) ning planeeringu ja maakorralduse nõuetest tulenevalt on otstarbekas see maa liita piirneva kinnisasjaga, on piirneva kinnisasja omanikul õigus taotleda selle maa omandamist liitmiseks oma kinnisasjaga. Kinnisasjaga liitmiseks sobiva maa omandamine toimub käesoleva seaduse VI1 osas sätestatud alustel.
2.2	Narva Linnavalitsuse Arhitektuuri- ja Linnaplaneerimise Ameti põhimääruse § 8 punkti 3 kohaselt Geodeesia ja maakorralduse osakonna põhiülesanne on maareformi käigus maa erastamiseks, riigimaale hoonestusõiguse seadmiseks, maa riigiomandisse jätmiseks või munitsipaalomandisse vormistamiseks olevate toimingute teostamine ja linnavalitsuse haldusaktide eelnõude ettevalmistamine.

3. Otsus 
3.1	Taotleda Maa-ametilt Juhkentali tänav L2 (51101:001:0544) katastriüksuse piiride muutmist vastavalt Narva Linnavolikogu 26.06.2020 otsusega nr 31 kehtestatud "Raudsilla tn 1 maa-ala" detailplaneeringule ja korraldusele lisatud maakorralduskavale.
3.2	Nõustuda Juhkentali tänav L2 (51101:001:0544) katastriüksuse piiride muutmisega kaardimaterjalil.

4. Rakendussätted
4.1	Korraldus jõustub teatavakstegemisest;
4.2	Käesoleva korralduse peale võib esitada Narva Linnavalitsusele väite haldusmenetluse seaduses sätestatud korras 30 päeva jooksul arvates korraldusest teadasaamise päevast või esitada kaebuse Tartu Halduskohtu Jõhvi kohtumajale halduskohtumenetluse seadustikus sätestatud korras 30 päeva jooksul arvates korralduse teatavakstegemisest.

